Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 194/06)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„SZEGEDI TÜKÖRPONTY“

ELi nr: PGI-HU-02491 – 6. märts 2019

KPN ( ) KGT (X)

1. Nimetus(ed)

„Szegedi tükörponty“

2. Liikmesriik või Kolmas Riik

Ungari

3. Põllumajandustoote või toidu kirjeldus

3.1. Toote liik

Klass 1.7: Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Geograafiline tähis „Szegedi tükörponty“ viitab tehistingimustes peetavale kalale riiklikult tunnustatud liigist Szegedi peegelkarpkala ja selle puhastatud fileele.

Kala on rohekaspruuni värvi, kollase kõhu ja kaarjate peegelsoomustega. Küljejoon on korrapärane, selg kõrge. Kehapikkuse ja -kõrguse suhe (profiiliindeks) on 2,3–2,4. Kalu müüakse kolmandal suvel pärast koorumist, kui nende kaal on 1 800–2 400 g.

„Szegedi tükörponty“ liha on helbeline, punakas, tugevamaitseline, värske lõhnaga ja kõrvalmaitseta. Selles on palju valku (üle 19 %) ja vähe rasva (alla 10 %).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kala toitub peamiselt tiikides looduslikult leiduvatest organismidest (plankton, ussid ja putukavastsed). Muud sööta (kalasööt, mais, nisu) tärklisesisaldusega 2,5–3,0 kehamassi kg kohta kasutatakse loodusliku toiduvaru täiendamiseks vastavalt kalade vanusele. Söödas ei tohi olla geneetiliselt muundatud organisme.

Kalu söödetakse isu järgi kuni juuni lõpuni. Sellest alates otsustatakse sööda kasutamine tiigi kohta katsepüügi hindamise alusel.

Kasutatav täiendsööt (teravili, kaubanduslik kontsentreeritud ja segasööt või sööt) ei ole määratletud geograafilises piirkonnas kättesaadav ja seetõttu ostetakse seda mujalt sisse.

Lisaks looduslikele toiduallikatele söödetakse eri vanuseklassides kalu aasta läbi järgmiselt:

— sugukala: puhas nisu ja mais aasta läbi, valgurikas kalasööt enne sigimist;

— noored kalavastsed: noorvastse sööt;

— kalamaimud: maimusööt, lõpetades purustatud nisu või purustatud maisiga;

— kahesuvine kala; purustatud nisu, purustatud mais, terved nisu- ja maisiterad;

— kaubakala (kolmesuvine kala): kvaliteetsed nisu- ja maisiterad.

Talvitus- või säilitustiikides viibivad sugukalad (peamiselt noorkalad) saavad talvel olenevalt ilmast väikeses koguses maisi- või nisuteri.

3.4. Tootmise erietapid, mis peavad toimuma määratletud geograafilises piirkonnas

„Szegedi tükörponty“ tootmise kõik etapid (aretus, paljundamine ja kasvatamine) peavad toimuma punktis 4 määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Szegedi halduspiirkond kiirteest M43 põhja pool kiirtee M5 ja Sándorfalva tee „Irma majori út“ vahel ning Sándorfalva ääreala; ringtammidega tiikide süsteem, mis koosneb 141 eraldi tiigist, mis asuvad Algyő peakanali lõikude 1+120 ja 11+120 parem- ja vasakkaldal.

5. Seos geograafilise piirkonnaga

Toote seos geograafilise piirkonnaga põhineb toote kvaliteedil.

Fehéri järv, mis asub Ungari lõunapiiri lähedal Szegedist põhja pool, moodustus sajandite jooksul, kui sooldunud pinnasega Lõuna-Alföldi tasandiku looduslik valgala täitus üleujutuste ajal veega.

Sajandite jooksul toimunud üleujutuste ajal segunenud ja kogunenud mineraalained mõjutasid järve all olevat algset pinnast nii, et suvel kuivaks jäävad alad on sooladest valged. Kalatiikide süsteem, mis koosneb 141 tiigist ja hõlmab rohkem kui 2 000 hektarit, ehitati vettpidaval maapinnakihil olevale algsele pinnasele, mis sisaldab rohkesti naatriumkarbonaati, ja selles kasutatakse tammisid. Järvevee pH on üle 8.

Fehértó suletud kalatiikide süsteemi ehitamist alustati 1932. aastal ja see viidi lõpule 1960. aastal. Új halastó (uus kalatiik) alustas tegevust 1982. aastal. Selle tulemusena loodi 141 külgnevast tiigist koosnev kalakasvandussüsteem, mis hõlmab rohkem kui 2 000 hektarit ning moodustab osa ühest vee- ja veevarustussüsteemist.

Alal on oma mikrokliima. Suurt veekogu ei mõjuta väiksemad ilmastikumuutused. Suuremõõtmelise frondi üleminekul saabuv külm õhumass ja tugev lainetus võivad jahutada tiikide vett ühe päeva jooksul 4–5 °C võrra. Aastas on keskmiselt 32 päeva, mil kalatiikide temperatuur tõuseb üle 30 °C, ning 89 suvepäeva, mil temperatuur tõuseb 25 °C-ni, samal ajal kui päikesepaistet jagub üle 2 100 tunni. Üks klimaatilisi eeliseid on see, et kala saab märtsi keskpaigaks tiikidesse lasta ja varakult sööta, sügis on pikk ja talvel sulab sageli kalatiikides olev jää.

Kalatiikide vee kvaliteedi tagab asjaolu, et vett juhitakse kahekordse pumbasüsteemi abil Algyő peakanalist, mida toidavad osaliselt põhjavesi ja osaliselt Tisza jõgi.

Aastakümneid kestnud teadusuuringud, milles võeti arvesse keskkonnatingimusi ja kalakasvatusmeetodeid, on andnud tulemuseks kalaliigi sellise geneetiliselt resistentse teisendi, mille rasvasisaldus on väike, mis on kohalike tingimustega hästi kohanenud ning mida riik on tunnustanud. Kala kasvatamisel kasutatakse eri vanuserühmadele kohandatud tehnoloogiat.

Kalamaimude, kahesuviste sugukalade ja kolmesuviste turustamisvalmis kalade tootmise tehnoloogia on välja töötatud ja seda on järjepidevalt kasutatud, võttes arvesse soolast tootmiskeskkonda.

Asjaolu, et kalatiigid on ehitatud sooldunud pinnasele, tagab suurepärase hapnikuga varustatuse, nii et kala kehasse ei saa koguneda lõhna ja maitset kahjustavad ained. Tiikide aluseline vesi annab kalale erilise elujõu ja vastupidavuse. Nendes tiikides kasvatatavate kalade helbeline, punakas, tugeva maitse ja värske lõhnaga liha, millel ei ole kõrvalmaitset, on otseselt seotud nende omadustega.

Eelvastseid saadakse katseklaasides tehtava kunstliku viljastamise teel, kasutades emasest sugukarjast võetud marja. Kalamaime kasvatatakse esimesel aastal väikestes tiikides, mille suurus on mõned hektarid, ning looduslikult kättesaadavat toitu tuleb täiendada maimusöödaga. Kalamaimude söötmine on jaotatud mitmeks etapiks ning varases ja hilises kasvatusetapis on söötmine kohandatud vanusejärgu energiavajadusele. Varases kasvatusetapis tuleb kalamaimudele anda suure valgusisaldusega sööta (25–30 %). Maimude kasvades asendatakse see kõigepealt söödaga, mille valgusisaldus on 20–25 %, ning hilises kasvatusetapis söödaga, mille valgusisaldus on 20 %.

Kahe- ja kolmesuviste kalade peamine toiduallikas on vees looduslikult leiduv toit (plankton, putukavastsed ja ussid). Orgaanilise väetise kasutamine aitab tagada tiikides loodusliku toidu koguse. Looduslike toitaineallikate hea kättesaadavus soodustab lihasstruktuuri arengut ja kalade suurt valgusisaldust. Maimudele antakse sööta, kuid kahe- ja kolmesuviseid kalu söödetakse purustatud või tervete nisu- ja maisiteradega, et rahuldada nende energiavajadust.

Kalu söödetakse isu järgi kuni juuni lõpuni ning sellest alates määratakse kasutatav söödakogus kindlaks katsepüügi analüüsi põhjal. See meetod võimaldab kasvatada väikese rasvasisaldusega kalu.

Tehistingimustes peetavate kalade kvaliteeti ja maitset mõjutab otseselt hea hapnikuvaru järvepõhja sooldunud pinnasele rajatud kalatiikides, mistõttu ei saa kala kehasse koguneda maitset kahjustavad ained.

„Szegedi tükörponty“ liha on helbeline, punakas, tugevamaitseline, värske lõhnaga ja kõrvalmaitseta. Selles on palju valku (üle 19 %) ja vähe rasva (alla 10 %). Need erilised omadused on seotud individuaalselt aretatud teisendi ning keskkonnatingimuste ja kasvatusmeetoditega (kalatiikide asukoht sooldunud pinnasel ja kasutatav sööt).

„Szegedi tükörponty“ lihas on palju valku ja vähe rasva ning see on tugeva maitsega. Need omadused soodustavad kala tarbimist.

Fileeritud „Szegedi tükörponty“ on väga populaarne nii toitlustussektoris kui ka tarbijate hulgas.

Viide tootespetsifikaadi avaldamisele

(Viitemääruse artikli 6 lõike 1 teine lõik)

http://gi.kormany.hu/foldrajzi-arujelzok

(1) ELT L 343, 14.12.2012, lk 1.